## Pravilnik o načinu izračuna stope prinosa mirovinskog fonda

### NN 13/2008 (1.2.2008.), Pravilnik o načinu izračuna stope prinosa mirovinskog fonda

# HRVATSKA AGENCIJA ZA NADZOR FINANCIJSKIH USLUGA

**418**

Na temelju članka 55. stavka 2. Zakona o obveznim i dobrovoljnim mirovinskim
fondovima (»Narodne novine« broj 49/99., 63/00., 103/06., 177/04. i 71/07.,
dalje: Zakon), Hrvatska agencija za nadzor financijskih usluga (dalje: Agencija)
donijela je na sjednici održanoj 24. siječnja 2008.

## PRAVILNIK

### O NAČINU IZRAČUNA STOPE PRINOSA MIROVINSKOG FONDA

Članak 1.

Ovim se Pravilnikom propisuje način i rok izračuna prinosa mirovinskog fonda,
načela zaokruživanja vrijednosti stopa prinosa mirovinskog fonda te načinu,
rokovima i vrstama izvješća. Prinos mirovinskog fonda, u smislu ovog Pravilnika
izražava se kao nominalni i realni prinos.

Članak 2.

Stopa nominalnog prinosa mirovinskog fonda je stopa prinosa izračunata na način
propisan člankom 54. stavkom 2. Zakona, a računa se prema formuli:

![](dodatni/376885.GIF)

Gdje je Rnom nominalni prinos mirovinskog fonda, Voj2 vrijednost obračunske
jedinice na zadnji radni dan zadnjeg mjeseca tekućeg tromjesečja, a Voj1,
vrijednost te jedinice na zadnji radni dan prije dvanaest mjeseci.

Članak 3.

Stopa realnog prinosa mirovinskog fonda, Rreal predstavlja nominalni prinos
mirovinskog fonda usklađen sa indeksom potrošačkih cijena u prethodnih dvanaest
mjeseci na temelju podataka Državnog zavoda za statistiku, a računa se na
sljedeći način:

![](dodatni/376886.GIF)

gdje je Rnom nominalni prinos fonda iz stavka 2. ovoga Pravilnika, a Ipcstopa
inflacije definirana indeksom potrošačkih cijena u prethodnih dvanaest mjeseci
na temelju podataka Državnog zavoda za statistiku.

Članak 4.

Zaokruživanje stopa prinosa iz članka 2. i 3. ovoga Pravilnika provodi se
primjenom matematičke metode na 4 decimalna mjesta.

Članak 5.

(1) Mirovinsko društvo je obvezno u pisanom obliku obavijestiti Agenciju o neto
imovinskoj vrijednosti i vrijednosti obračunske jedinice svog fonda na zadnji
radni dan zadnjeg mjeseca tekućeg tromjesečja i na zadnji radni dan prije 12
mjeseci te stopi nominalnog prinosa iz članka 2. ovoga Pravilnika za navedeno
razdoblje.
(2) Podatke iz stavka 1. ovoga članka mirovinsko društvo dostaviti će Agenciji u
roku od tri radna dana od proteka zadnjeg mjeseca prethodnog tromjesečja.
(3) Mirovinsko društvo je obvezno u pisanom obliku obavijestiti Središnji
registar osiguranika (dalje: REGOS) o vrijednosti stope nominalnog prinosa iz
članka 2. ovoga Pravilnika na zadnji radni dan zadnjeg mjeseca tekuće godine i
na zadnji radni dan prije 12 mjeseci.
(4) Podatke iz stavka 3. ovoga članka mirovinsko društvo dostaviti će REGOS-u u
roku od tri radna dana od proteka zadnjeg mjeseca prethodne godine.
(5) Mirovinsko društvo je obvezno obavijestiti Agenciju o stopi realnog prinosa
iz članka 3. ovoga Pravilnika u roku od tri radna dana od objave indeksa
potrošačkih cijena za prethodnu godinu na temelju podataka Državnog zavoda za
statistiku.
(6) Tromjesečja za izračun prinosa identična su tromjesečjima za izradu
financijskih izvještaja mirovinskog fonda.

Članak 6.

Stupanjem na snagu ovog Pravilnika prestaje važiti Pravilnik o načinu izračuna
stope prinosa mirovinskog fonda objavljen u »Narodnim novinama« broj 80/02.

Članak 7.

Ovaj Pravilnik stupa na snagu osmog dana od dana objave u »Narodnim novinama«.

Klasa: 011-02/08-04/2
Urbroj: 326-01-08-1
Zagreb, 24. siječnja 2008.

Zamjenik predsjednika Uprave
**Ivo Šulenta**, v. r.

Pravilnik, NN 13/2008-418
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)